Anexa nr.1

la Hotărârea Guvernului

nr. din 2022

CONCEPTUL

**privind crearea** **Centrului de Justiție Familială al**

**Inspectoratului General al Poliției al Ministerului Afacerilor Interne**

**INTRODUCERE**

La 14 octombrie 2021, prin Legea nr. 144, Republica Moldova a ratificat Convenția Consiliului Europei privind prevenirea și combaterea violenței împotriva femeilor și a violenței domestice *(Convenția de la Istanbul)*.

Unul din angajamentele asumate de Republica Moldova în vederea implementării Convenției, este crearea serviciilor de asistență generală și specializată, care ar asigura că, victimele au acces la servicii ce facilitează recuperarea lor ca urmare a actelor de violență. Pentru sprijinul victimelor violenței sexuale, articolul 25 din Convenția de la Istanbul, prevede necesitatea înființării centrelor de criză pentru cazuri de violență sexuală, ușor accesibile, în număr suficient pentru a furniza beneficiarilor servicii medicale, de asistență post-traumatică și consiliere, precum examinarea medico-legală a victimelor.

Această acțiune a fost prevăzută și în Strategia națională de prevenire și combatere a violenței față de femei și a violenței în familie pe anii 2018-2023, aprobată prin Hotărârea Guvernului nr. 281/2018.

Astfel, prin obiectivul specific nr. 2.1. din Planul de acțiuni pentru implementarea Strategiei, Guvernul și-a propus dezvoltarea serviciilor specializate pentru victimele violenței față de femei și violenței în familie, în conformitate cu standardele internaționale și asigurarea accesibilității acestora. Toate acestea creează premisele necesare dezvoltării Centrului de Justiție Familială al Inspectoratului General al Poliției al Ministerului Afacerilor Interne *(în continuare - Centru)* – un serviciu integrat multifuncțional destinat oferirii accesului sporit la servicii specializate victimelor violenței în familie și violenței sexuale, centrat pe traumă și necesitățile acestora, prin asigurarea unui răspuns intersectorial prompt într-o singură locație, cu implicarea specialiștilor din cadrul organelor de Poliție, justiție, sănătate și protecție socială, similar modelului funcționării centrelor în statele europene, cât și în Statele Unite ale Americii.

Centrul este creat cu contribuția directă a Fundației Te Doy, cu suportul ambasadei Statelor Unite ale Americii la Chișinău și Ministerul Afacerilor Interne.

Prezentul Concept, își propune să stabilească cadrul general de funcționare al Centrului, scopul și obiectivele de activitate, spectrul serviciilor prestate și modul de operaționalizare a mecanismelor de cooperare a specialiștilor angajați și delegați. Acest Concept, pune bazele elaborării Regulamentului de organizare și funcționare a Centrului, dotării tehnico – materiale, precum și a cadrului intern de prestație al acestuia.

Conceptul actual a fost ajustat la contextul național, în baza modelelor funcționale la nivel european și în Statele Unite ale Americii, dar și a constatărilor vizitei de studiu, a specialiștilor naționali în Statele Unite, desfășurată în perioada 15-19 noiembrie 2021.

Documentul prezintă viziunea agreată în comun cu reprezentanți ai Ministerului Afacerilor Interne, Ministerului Sănătății, Ministerului Muncii și Protecției Sociale, Ministerului Justiției, Procuraturii Generale, Consiliului Superior al Magistraturii, Centrului Național pentru Asistență Juridică Garantată de Stat și Centrului de Medicină Legală.

Capitolul I

**DISPOZIŢII GENERALE**

1. Scopul prezentului Concept constă în crearea unui serviciu specializat - Centrul de Justiție Familială în vederea investigării prompte de către Poliție, în ordine procesual contravențională sau penală a cazurilor de violență în familie și violență sexuală *(în continuare – cazuri de violență)*, inclusiv cu implicarea specialiștilor calificați din cadrul altor autorități și instituții publice abilitate, astfel încât victimele violenței să beneficieze imediat și sub același acoperiș de asistența calificată corespunzătoare.
2. Centrul este un serviciu multifuncțional,în care instituțiile publice și private desemnează specialiști pentru a activa cu normă de muncă întreagă ori parțială în aceeași locație, pentru a reduce numărul instituțiilor la care victimele se adresează.
3. Centrul este constituit pentru a răspunde necesităților victimelor violenței, prin prestarea serviciilor necesare sub același acoperiș, care să asigure accesul prompt victimelor violenței în familie și violenței sexuale *(în continuare – victimele violenței)* la protecția și accesul la justiție, la servicii specializate, inclusiv să ajute victimele să avanseze în reabilitare.
4. Misiunea Centrului constă în asigurarea unui răspuns imediat la cazurile de violență, centrat pe traumă și necesitățile victimei violenței, prin oferirea serviciilor urgente și un răspuns intersectorial prin prestarea serviciilor integrate.

Este de remarcat, că Centrul nu oferă plasament, servicii de reabilitare și reintegrare, precum și nu substituie serviciile specializate existente pentru victimele violenței.

1. Elementele novatorii ale Centrului sunt:

1) furnizarea serviciilor urgente specializate, în baza evaluării imediate a riscurilor și necesităților victimei violenței;

2) acordarea serviciilor într-o singură locație;

3) caracterul intersectorial al asistenței oferite.

1. Prin abordarea multidisciplinară și furnizarea serviciilor într-o singură locație, Centrul își propune să:

1) ofere acces sporit la servicii specializate integrate pentru victimele violenței, prin reducerea numărului de locații unde trebuie să se deplaseze victima pentru a obține asistență și protecție;

2) asigure documentarea promptă, amplă și eficientă a cazurilor de violență, prin colectarea și prelevarea primelor probe în cadrul procesul penal/contravențional;

3) sporească accesul victimelor violenței la servicii de sprijin și suport, prin referirea acestora către servicii conform necesităților identificate;

1. acorde asistență juridică specializată gratuită;

5) asigure protecție și siguranță imediată victimelor violenței, prin furnizarea serviciilor de asistență în situații de criză în scopul prevenirii letalității.

1. Principiile de activitate ale Centrului sunt următoarele:
2. respectarea drepturilor şi a demnității umane;
3. focusarea pe traumă și siguranța victimei;
4. oferirea serviciilor centrate și ajustate la necesitățile individuale ale victimei;
5. prevenirea revictimizării și/sau re-traumatizării;
6. empatie în lucrul cu victimele violenței;
7. acordarea intervenției imediate și unitare;
8. acordarea intervenției multidisciplinare, specializate și profesioniste;
9. asigurarea confidențialității;
10. asigurarea accesibilității;
11. asigurarea dreptului la informare;
12. nediscriminarea și recunoașterea diferențelor (culturale, sociale, lingvistice, sex, apartenență etnică, religie etc.);
13. respectarea eticii profesionale.

Capitolul II

**CADRUL NORMATIV-JURIDIC AL CENTRULUI**

1. Cadrul normativ-juridic al Centrului se bazează pe legislația națională și actele internaționale la care Republica Moldova este parte.
2. Crearea și funcționarea Centrului este reglementată de următoarele acte normative:
3. Constituția Republicii Moldova;
4. Codul penal nr. 985/2002;
5. Codul de procedură penală nr. 122/2003;
6. Codul de procedură civilă nr. 225/2003;
7. Codul contravențional nr. 218/2008;
8. Legea nr. 982/2000 privind accesul la informație;
9. Legea nr. 133/2011 privind protecția datelor cu caracter personal;
10. Legea nr. 320/2012 cu privire la activitatea Poliției și statutul polițistului;
11. Legea nr. 45/2007 cu privire la prevenirea și combaterea violenței în familie;
12. Legea nr. 198/2007 cu privire la asistența juridică garantată de stat;
13. Legea nr. 137/2016 cu privire la reabilitarea victimelor infracțiunilor;
14. Hotărârea Guvernului nr. 281/2018 cu privire la aprobarea Strategiei naționale de prevenire și combatere a violenței față de femei și a violenței în familie pentru perioada 2018-2023 și Planul de acțiuni pentru anii 2018-2020 privind implementarea Strategiei;
15. Hotărârea Guvernului nr. 1200/2010 pentru aprobarea Standardelor minime de calitate privind serviciile sociale prestate victimelor violenței în familie;
16. Hotărârea Guvernului nr. 129/2010 cu privire la aprobarea   
    Regulamentul-cadru de organizare și funcționare a centrelor de reabilitare a victimelor violenței în familie;
17. Hotărârea Guvernului nr. 228/2014 cu privire la aprobarea Regulamentului de activitate a echipelor teritoriale multidisciplinare din cadrul Sistemului național de referire;
18. Hotărârea Guvernului nr. 575/2017 cu privire la aprobarea Regulamentului de organizare și funcționare a Serviciului de asistență telefonică gratuită pentru victimele violenței în familie și violenței împotriva femeilor și a Standardelor minime de calitate;
19. Ordinul șefului Inspectoratului General al Poliției nr. 360/2018 privind aprobarea Instrucțiunii metodice privind intervenția poliției în prevenirea și combaterea cazurilor de violență în familie;
20. Ordinul ministrului sănătății, muncii și protecției sociale nr. 903/2016 privind aprobarea Instrucțiunii privind intervenția structurilor teritoriale de asistență socială în cazurile de violență în familie;
21. Ordinul ministrului sănătății, muncii și protecției sociale nr. 1083/2016 privind aprobarea Ghidului pentru specialiștii din sistemul de sănătate privind intervenția eficientă în cazurile de violență împotriva femeilor;
22. Ordinul ministrului sănătății, muncii și protecției sociale nr. 1167/2019 privind aprobarea Instrucțiunii privind intervenția instituțiilor medico-sanitare în cazurile de violență în familie;
23. Ordinul ministrului sănătății nr. 908/2021 privind aprobarea Protocolului clinic standardizat „Managementul clinic al cazurilor de viol”;
24. Ordinul comun al Ministerului Sănătății, Ministerului Muncii și Protecției Sociale, Ministerului Afacerilor Interne, Ministerului Justiției și a Consiliului Național de Asistență Juridică Garantată de Stat privind aprobarea Instrucțiunii privind mecanismul de cooperare intersectorială în cazurile de violență în familie   
    nr. 48/298/610/162/5 din 22 iunie 2022.

Capitolul III

**CADRUL DE ORGANIZARE ȘI FUNCȚIONARE A CENTRULUI**

1. Centrul reprezintă o subdiviziune specializată a Poliției, subordonată Inspectoratului General al Poliției al Ministerului Afacerilor Interne   
   *(în continuare – IGP)* fără personalitate juridică, care în condițiile legii va asigura răspunsul prompt la cazurile de violență în familie și violență sexuală.
2. Domeniile de activitate, funcțiile de bază și atribuțiile, drepturile, modul de organizare și funcționare vor fi stabilite în Regulamentul de organizare și funcționare a Centrului.
3. Centrul activează conform unui program special în regim non-stop, programul de muncă al personalului Centrului se va stabili în dependență atribuțiile funcționale, iar plata salariului se va efectua în funcție de norma de muncă prestată lunar sau de timpul de muncă prestat de funcționar/specialist.
4. Personalul Centrului este format din funcționari publici cu statut special (polițiști) și alți specialiștii desemnați din cadrul altor autorități/organizații nonguvernamentale.

Prin urmare, personalul Centrului va fi constituit din:

1. Director/e,
2. Funcționari/e, care exercită funcții de execuție (polițiști);
3. specialiști desemnați din alte autorități publice/organizații necomerciale:
4. asistent/ă social/ă;
5. procuror/ă;
6. medic/ă legist/ă, ginecolog, de familie;
7. psiholog/ă ;
8. asistent/ă medical/ă;
9. avocat/ă;
10. personal auxiliar.
11. La necesitate, personalul centrului va forma echipe multidisciplinare care vor funcționa conform mecanismelor aprobate privind asistența și protecția în cazurile de violență împotriva femeilor, în bază de gen, sexuală și în familie.
12. Pentru dezvoltarea capacităților funcționale în domeniul acordării asistenței de specialitate victimelor violenței, personalul Centrului urmează să fie instruit periodic, conform unui plan de consolidare a capacităților, aprobat de conducerea Centrului, inclusiv prin implicarea specialiștilor cu experiență de rang național și internațional.
13. Contractarea serviciilor suplimentare se va efectua de către Inspectoratul General al Poliției în conformitatea cu legislația privind achizițiile publice.
14. Pentru fiecare caz de violență, recepționat de Centru, va fi desemnat un manager de caz, de competența căruia va fi gestionarea procesului de acordare a asistenței necesare victimei violenței.
15. Serviciile în cadrul Centrului vor fi furnizate într-un mod coordonat în baza unui plan de intervenție, aprobat în modul stabilit, întocmit de managerul de caz, ca urmare a evaluării și identificării necesităților victimei violenței.
16. În cadrul Centrului vor fi furnizate următoarele categorii de servicii:
17. examinarea medico-legală a victimelor violenței;
18. asistența medicală;
19. investigarea și colectarea probelor de către poliție pentru începerea urmăririi penale/contravenționale;
20. aplicarea măsurilor de protecție pentru victima violenței;
21. desfășurarea audierilor beneficiarilor Centrului, care la necesitate se va efectua prin videoconferință în vederea aplicării măsurilor de protecție pentru victime;
22. consilierea informațională;
23. servicii sociale;
24. consilierea psihologică;
25. consultanță și asistență juridică;
26. servicii de sprijin.
27. Examinarea medico-legalăconstă în colectarea în regim de urgență, a probelor necesare și examinarea persoanei pentru a putea răspunde la întrebările adresate experților criminaliști și elaborarea rapoartelor de expertiză medico-legală. În cazul victimelor violenței, examinarea fizică a victimei va avea ca scop stabilirea gravității vătămării integrității corporale sau sănătății persoanei.
28. Examinare și asistență medicalăreprezintă colectarea în regim de urgență, a probelor necesare și examinarea persoanei pentru a putea răspunde la întrebările adresate de către experții criminaliști. În cazul victimelor violenței, examinarea fizică a victimei va avea ca scop stabilirea gravității vătămării integrității corporale sau sănătății persoanei. Examinare ginecologică, va consta în colectarea materialului necesar pentru diagnosticul maladiilor cu transmisie sexuală, eventuala sarcină sau contracepția de urgență. După oferirea asistenței medicale primare, în caz de necesitate victimele vor fi referite către serviciile medicale specializate (unități medico-sanitare, servicii psihiatrice etc.).
29. Investigarea și colectarea probelor de către poliție pentru începerea urmăririi contravenționale/penale a agresorilor constă în efectuarea primelor acțiuni procedurale care vor fi întreprinse de către un polițist, la necesitate implicând procurorul și judecătorul. În primele 24 de ore, specialiștii Centrului vor desfășura prima discuție cu victima.
30. Aplicarea măsurilor de protecție pentru victima violențeireprezintă întreprinderea măsurilor necesare în vederea emiterii ordinului de restricție de urgență și ordonanței de protecție, în conformitate cu procedurile prevăzute de legislație.
31. Desfășurarea audierii victimeipresupune audierea victimei violenței în spații special amenajate, la care vor participa specialiști în conformitate cu cerințele și normele legale pentru apărarea drepturilor victimei violenței în cursul procesului penal, dar și pentru respectarea normelor europene şi internaționale în materie. Aceste condiții vor oferi victimei violenței dreptul de a prezenta, dar şi de a primi informații veridice.
32. Consilierea informaționalăreprezintă informarea victimei violenței despre drepturile acestora și serviciile specializate la care pot avea acces.
33. Serviciile socialeconstau înevaluarea de către asistentul social a riscurilor existente în cazul victimelor violenței, acțiunilor pentru securitatea persoanei, identificarea nevoilor și organizarea plasamentului, în cazul în care revenirea victimei la domiciliu, prezintă pericol pentru ea și alți membri de familie. Până la identificarea și transportarea la adăpostul de urgență, pentru a exclude contactul cu alte persoane ce pot influența victima violenței în cadrul Centrului se va oferi posibilitate de așteptare,   
    într-un spațiu separat.

În caz de necesitate, victima violenței poate fi referită către alte servicii de suport, publice și private (centre de plasament și centre de zi, direcții teritoriale de asistență socială etc.).

Referirea victimei către centrele de plasament și/sau centre de zi va fi efectuată cu acordul victimei, utilizând modelul standardizat din cadrul Instrucțiunii mecanismului de cooperare intersectorială în cazurile de violență în familie, aprobat prin Ordinul comun nr.48/298/604/1728/5 de către Ministerul Muncii și Protecției Sociale, Ministerul Afacerilor Interne, Ministerul Sănătății, Ministerul Justiției și Consiliul Național pentru Asistență Juridică Garantată de Stat.

În cazul în care victima violenței refuză transferul în adăpost, managerul de caz din cadrul Centrului sesizează asistentul social de la locul de trai al victimei care este responsabil de monitorizarea cazului de violență în familie.

1. Consilierea psihologicăeste asistența psihologică în criză acordată victimelor violenței de către psihologi.
2. Consultanța și asistența juridicăse acordă din momentul adresării către Centru, în cauze penale, contravenționale și civile. Avocații desemnați de Consiliul Național pentru Asistență Juridică Garantată de Stat vor oferi servicii de asistență juridică gratuită în cauzele penale, contravenționale și civile, conform necesităților victimei violenței. În cazul refuzului de a asigura asistență gratuită va fi analizată posibilitatea încheierii unui acord de colaborare cu o organizație necomercială care furnizează servicii de asistență juridică gratuită victimelor violenței.
3. Serviciile de sprijinpresupune elaborarea planului individual de intervenție, referirea către servicii specializate și monitorizarea cazului de violență. Victimele violenței pot fi însoțite în cadrul proceselor penale, contravenționale și civile, precum și în alte proceduri administrative, în situația când sunt obligați să se prezinte.

Serviciile vor fi oferite în regim offline și online (oferite prin videoconferință), în dependență de necesități și condiții.

1. Victimele violenței sunt în drept să-și aleagă categoria de servicii de care să beneficieze, precum și să refuze prestarea serviciilor propuse în cadrul Centrului.
2. În dependență de caz, serviciile de specialitate pot fi acordate în baza unor acorduri de parteneriat cu organizații necomerciale competente.
3. Evidența informației referitor la cazurile de violență înregistrate se va efectua în cadrul unui sistem informațional instituit conform actelor normative relevante.
4. În cazurile de violență în care sunt implicați copii, Centrul va aplica prevederile Legii nr. 140/2013 privind protecția specială a copiilor aflați în situație de risc și a copiilor separați de părinți și Instrucțiunilor privind mecanismul intersectorial de cooperare pentru identificarea, evaluarea, referirea, asistența și monitorizarea copiilor victime și potențiale victime ale violenței, neglijării, exploatării și traficului, aprobate prin Hotărârea Guvernului nr. 270/2014.
5. În Centru nu vor putea fi admise persoane cu tulburări grave de comportament sau de personalitate, psihoze, toxicomanie care prezintă un pericol social. În asemenea cazuri, persoanele date vor fi referite la servicii specializate în conformitate cu prevederile legale.

**Capitolul IV**

**SUSTENABILITATE FINANCIARĂ**

1. În temeiul Parteneriatului dintre Fundația Te Doy și Ministerul Afacerilor Interne, consemnat în articolul 4 din Memorandumul de înțelege nr. A-7 din data de 19 octombrie 2020, Ministerul Afacerilor Interne va oferi un imobil în care va activa Centrul și va acoperi cheltuielile financiare ce ține de întreținerea clădirii pe parcursul activității acestuia.
2. Fundația Te Doy din Moldova și Organizația Internațională pentru Migrație va oferi sursele financiare necesare pentru renovarea și dotarea tehnico - materială a imobilului Centrului.
3. Sursele financiare necesare pentru activitatea Centrului, cu excepția celor menționate la pct. 35-36, vor fi alocate din bugetul de stat, prin intermediul Ministerului Afacerilor Interne și din alte surse neinterzise de lege.